**P****roiect**

**GUVERNUL REPUBLICII MOLDOVA**

**H O T Ă R Î R E Nr.\_\_\_\_\_**

**din \_\_\_\_ \_\_\_\_\_\_\_\_\_\_\_ 2016**

În temeiul art.25 din Legea nr.131 din 03.07.2015 privind achizițiile publice (Monitorul Oficial al Republicii Moldova, 2015, nr. 197-205, art. 402), Guvernul

**HOTĂRĂȘTE:**

* + 1. Se aprobă Regulamentul cu privire la la modul de întocmire şi evidenţă a Listei de interdicţie a operatorilor economici, conform Anexei;
		2. Se abrogă Hotărîre Guvernului pentru aprobarea Regulamentului cu privire la modul de întocmire şi evidenţă a Listei de interdicţie a operatorilor economici nr. 45 din 24.01.2008 (Monitorul Oficial, 2008, nr. 21-24, art. 111);
		3. Prezenta hotărîre intră în vigoare la data de 01.05.2016.

**PRIM-MINISTRU Pavel FILIP**

Contrasemnează:

Ministrul finanţelor Octavian Armaşu

Anexă

la Hotărîrea Guvernului

nr.\_\_ din \_\_\_\_\_\_\_\_\_\_\_\_

**REGULAMENTUL**

cu privire la Lista de interdicţie a operatorilor economici

# DISPOZIȚII GENERALE

## Regulamentul cu privire la Lista de interdicţie a operatorilor economici (în continuare - Regulament) este elaborat în conformitate cu prevederile Legii nr.131 din 03 iulie 2015 privind achiziţiile publice (Monitorul Oficial al Republicii Moldova, 2015, nr. 197-205, art.402) şi reglementează conţinutul, modul de întocmire, evidenţă şi publicare a listei nominalizate.

## În Lista de interdicţie a operatorilor economici (în continuare - Listă) pot fi incluşi doar operatorii economici, participanţi la procedurile de achiziţie publică, care nu şi-au îndeplinit corespunzător obligaţiile asumate în cadrul acestor proceduri sau conduita acestora este contrară prevederilor legislației.

## Lista include înscrieri referitor la operatorii economici, persoane fizice şi juridice din Republica Moldova şi din alte state, indiferent de tipul de proprietate şi forma de organizare juridică, în scopul limitării acestora, pe o anumită perioadă de 3 ani, de a participa la procedurile de achiziţie publică, prevăzute de legislaţia în vigoare.

# ÎNTOCMIREA ȘI CONȚINUTUL LISTEI

## Lista se întocmeşte, se menține și se actualizează de către Agenţia Achiziţii Publice.

## Întocmirea, menţinerea și actualizarea Listei se efectuează în formă electronică prin plasarea informației pe site-ul [www.tender.gov.md](http://www.tender.gov.md) și periodic în Buletinul achizițiilor publice.

## Informația conținută în Lista publicată pe site-ul [www.tender.gov.md](http://www.tender.gov.md) și Buletinul achizițiilor publice se consideră oficială.

## Lista trebuie să conţină, în mod obligatoriu, următoarele înscrieri:

1. numărul de ordine;
2. numărul şi data deciziei de includere în Listă a operatorului economic;
3. data includerii în Listă a operatorului economic;
4. data la care expiră termenul de includere in Listă;
5. denumirea, forma de organizare juridică a operatorului economic și datele de contact ale operatorului economic;
6. expunerea succintă a temeiului de includere în Listă a operatorului economic;
7. denumirea autorităţii contractante sau a organului de control care a solicitat includerea operatorului economic în Listă;
8. alte înscrieri necesare, stabilite de Agenţia Achiziţii Publice, conform prevederilor legislaţiei în vigoare.

# PROCEDURA DE INCLUDERE A OPERATORILOR ECONOMICI ÎN LISTĂ

## Includerea în Listă a operatorului economic se iniţiază obligatoriu, dacă, sunt întrunite temeiurile prevăzute la pct. 14 din prezentul Regulament și dacă autoritatea contractantă a suportat un prejudiciu (cheltuieli suplimentare) sau i-a fost afectată activitatea.

## Includerea în Listă se efectuează prin decizia Agenției Achiziții Publice în cazurile de autosesizare, la sesizarea autorității contractante care a suportat un prejudiciu sau i-a fost afectată activitatea sau la sesizarea Agenției Naţionale pentru Soluționarea Contestațiilor în urma realizării atribuțiilor sale.

## Autoritatea contractantă care a constatat îndeplinirea necorespunzătoare a obligaţiilor asumate în cadrul procedurilor de achiziție publică, ceea ce a cauzat un prejudiciu sau a afectat activitatea acesteia, sau a constatat conduita contrară prevederilor legislației a operatorului economic, va iniția obligatoriu procedura de includere în termen de 60 de zile din momentul apariției temeiurilor prevăzute la pct. 14.

## În cazurile în care organele de control, la efectuarea activităților de control, constată existența temeiurilor de includere în Listă, vor înainta o prescripție autorității contractante de inițiere a procedurii de includere a operatorului economic respectiv în Listă în conformitate cu prevederile prezentului Regulament. În acest caz termenul prevăzut la pct. 10 curge din data înaintării prescripției.

## Pentru includerea în Listă a operatorilor economici este necesară înaintarea unei solicitări în acest sens și a unei hotărîri a grupului de lucru din cadrul autorității contractante, cu anexarea tuturor documentelor confirmative și care trebuie să conțină obligatoriu următoarea informaţie:

1. descrierea succintă a obiectului procedurii de achiziţie;
2. data desfăşurării, numărul şi data înregistrării la Agenţie a documentelor privind desfăşurarea procedurii de achiziţie;
3. numărul şi data Buletinului Achiziţiilor Publice în care a fost publicată informaţia privind desfăşurarea procedurii (va fi reflectată în cazul în care publicarea este obligatorie);
4. numărul şi data contractului de achiziţie publică, numărul şi data înregistrării acestuia la Agenţie (după caz), perioada de valabilitate a acestuia;
5. denumirea şi datele de relaţii ale operatorului economic;
6. expunerea exhaustivă a clauzelor prevăzute în contract şi în documentele privind desfăşurarea procedurii de achiziţie neîndeplinite sau îndeplinite necorespunzător de către operatorul economic;
7. menţiuni dacă au fost sau nu îndeplinite corespunzător obligaţiunile de către autoritatea contractantă;
8. rezumatul demersurilor în care s-au solicitat explicaţii sau a fost avertizat operatorul economic despre neîndeplinirea sau îndeplinirea necorespunzătoare a clauzelor contractuale;
9. menţiuni privind aplicarea sancţiunilor operatorului economic;
10. descrierea prejudiciului sau a activităţii afectate, cauzate de către operatorul economic prin neîndeplinirea, sau îndeplinirea necorespunzătoare a clauzelor contractuale, precum şi descrierea consecinţelor acestora.

## Sesizarea Agenției Naţionale pentru Soluționarea Contestațiilor va face referință la temeiurile prevăzute la pct. 14 din prezentul Regulament și la actele normative în vigoare cu indicarea circumstanțelor constatate și anexarea tuturor actelor relevante.

## Temeiurile pentru care un operator economic poate fi inclus în Listă sunt următoarele:

1. există o hotărîre definitivă a instanţei de judecată prin care a fost reziliat contractul de achiziţii ca rezultat al neîndeplinirii sau îndeplinirii necorespunzătoare de către operatorul economic a clauzelor contractuale;
2. operatorul economic nu îşi îndeplineşte obligaţiunile contractuale, livrează bunuri, prestează servicii sau execută lucrări din proprie iniţiativă, altele decît cele prevăzute în contract, ori calitatea bunurilor, serviciilor şi lucrărilor este mai joasă faţă de cea prevăzută în contract şi în documentele privind desfăşurarea procedurii de achiziţie;
3. prezentarea documentelor false în cadrul procedurilor de achiziţie publică;
4. există dovezi prezentate de autoritatea contractantă sau de organul de control, care demonstrează faptul că operatorii economici au creat o concurenţă neloială, prezentînd preţuri majorate comparativ cu cele existente pe piaţă;

Pentru aplicarea subpunctului 3 survenirea prejudiciului sau afectării activității nu reprezintă o condiție obligatorie.

## Agenția Achiziții Publice este în drept să includă un operator economic în Listă în cazul în care la exercitarea atribuțiilor ce-i revin conform legislației a constatat existența temeiurilor prevăzute la pct. 14 din prezentul Regulament.

## Termenul pentru care este inclus operatorul economic în Listă este de trei ani. În termenul dat nu se includ perioadele în care acțiunea deciziei de includere în Listă a fost suspendată prin act judecătoresc și/sau alt act juridic emis conform legii. În cazul suspendării deciziei Agenției Achiziții Publice de includere în listă, la rubrica corespunzătoare, termenul de expirare se înlocuiește cu cuvîntul ”suspendat”. După înlăturarea temeiului de suspendare, Agenția Achiziții Publice adopta o decizie prin care modifică data de expirarea a termenului de includere în Listă.

## Agenţia Achiziţii Publice verifică temeinicia demersului privind includerea în Listă a operatorului economic şi, în termen de 15 zile, adoptă decizia de includere sau de neincludere a operatorului economic în Listă.

## În cazul în care se constată lipsa unor documente specificate la pct. 12 din prezentul Regulament, Agenţia Achiziţii Publice solicită informaţia/documentele lipsă sau suplimentare de la autoritatea contractantă şi, după caz, informaţii de clarificare de la operatorul economic şi, în termen de 15 zile de la prezentarea informaţiei/documentelor respective, adoptă decizia de includere sau de neincludere a operatorului economic în Listă.

## Decizia de includere în Listă se remite operatorului economic în decurs de 5 zile din data adoptării şi trebuie să conţină motive întemeiate, precum şi referinţe clare la actele normative ce servesc drept temei de includere în Listă.

## Operatorii economici incluși în Listă nu au dreptul să participe la procedurile de achiziții publice, iar autoritatea contractantă nu le poate atribuite contracte de achiziții publice.

# EXCLUDEREA DIN LISTĂ

## Excluderea din lista de interdicție are loc la expirarea termenului de includere sau înainte de expirarea termenului în cazurile prevăzute de prezentul regulament.

## Operatorul economic se consideră de drept exclus din Listă la data expirării termenului expres prevăzut în aceasta, fără a fi emis vreun act juridic.

## Excluderea din Listă înainte de expirarea termenului expres prevăzut în aceasta are loc în următoarele cazuri:

1. revocarea deciziei Agenției Achiziții Publice;
2. anularea deciziei de includere printr-o hotărîre definitivă a instanței de judecată.

# EVIDENȚA ȘI PUBLICAREA LISTEI

## Evidenţa şi actualizarea Listei se efectuează de către Agenţia Achiziţii Publice.

## Informaţia din Listă se actualizează de către Agenția Achiziții Publice imediat după operarea oricăror modificări (includerea sau excluderea operatorului economic).

# LITIGII

## Orice operator economic care consideră că a fost inclus neîntemeiat în Listă este în drept să conteste actul administrativ de includere în ordinea contenciosului administrativ.